गोदान दिल्ली , 7 अक्ट'बरःहादतनि गुबुन गुबुन राइज्योफोराव दासान्दि अखा हानायनि खौरांखौ मोन्नायनि गेजेरावनो फैगौ माखासे समफोराव हादतनि गुबुन गुबुन ओन्सोलफोराव अखाजों लोगोसे अखा खोरोमनाय बायदि थासारिया सोमजिनो हागौ होन्नानै भारतनि बोथोर बिफानआ सांग्रांथि होदों । इन्डिया मिटेरलजिकेल डिपार्टमेन्ट ( आइएमडि ) आ सांग्रांथि होनाय बायदिब्ला फैगौ 12 घन्टानि गेजेराव आसामजों लोगोसे हादतनि गुबुन गुबुन राइज्योफोराव अखा खोरोमनायजों लोगोसे गोबां रोजा अखा हानायनि मिजिं दं । बोथोर बिफानआ सुलुङाव फोरमायनाय बायदिब्ला सा - सान्जा राइज्योफोर फारियै आसाम , मेघालय , नागालेन्ड , मणिपुर , मिजराम , त्रिपुरा आरो सिक्किमनि अनगायैबो सान्जा मध्य प्रदेश , सान्जा बिदर्भ , छतिसगड़ , झारखान्ड , बिहार , उरिष्या आरो सोनाब बंग' राइज्योफोरावबो ओन्सोलनि बांसिन बाहागोयावनो अखा हानाया बाङाइ जालांदों । थांनाय माखासे साननिफ्राय फारियै गुसु बोथोरनि मोन्दांथिनायनि गेजेरावबो दासान्दि दिल्लीयाव बोथोरनि थासारिया गेजेर थाखोयावनो थानायखौ मोन्दांथिदों । बेनि गेजेराव बांसिन बिदुंनि दुंथाया 35 सेलसियास आरो बिदुंनि खमसिना 19 डिग्री सेलसियासनि खाथियाव थाबाय थागोनखौ मिजिंथिदों । बेनि सिगां समबारखालि दिल्लीयाव बिदुनि दुंथाया बासिनै 35.2 डिग्री सेलसियाससिम जादों । सा - भारतनि माखासे ओन्सोलफोराव गोलोमबोथोरनि आबहावाया बारलांनो लानायनि समावनो गुसु बोथोरा साग्लोबदों । फारसेथिं गुसु बोथोरा फैनाय लोगो - लोगो आबहावा गिज्रा जानायाबो बांनायनि लामायाव फैदों आरो बेनि गेजेराव माखासे सहराव दासिम थासारिखौ लानानै जिंगासिनायबो फोरमायदों । रबिबारखालि मोनानि समाव लक्ष्नौ , कानपुर , हारियाणानि जमुना नगरनि एयार क्वालिटि इन्डेक्स ( एकिउआइ ) आ जोबोद गाज्रि थासारियाव सहैदों । फारसेथिं सानसुमैफोरनि सानखांथि बायदिब्ला आबहावाया जेसेबां बांसिन गाज्रि जागोन एसेबांनो करना भाइरासआबो गाज्रियै गोसारगोन । बेबायदि थासारियाव करना भाइरासनि गोसारनायखौ होबथानायनि फारसे गोब्राब जागोन होन्नानै सानसुमैफ्रा सांग्रांथि होदों । 
आसाम आरो सा - सान्जा राइज्योआव गोब्राब अखा हागोनः बोथोर बिफान